OKRESNÁ PROKURATÚRA HUMENNÉ 
Štefánikova 1900/69, 066 42 Humenné 1

Číslo: 1 Pv 174/15/7702	Humenné 08.12.2015 
EEČ: 2-55-87-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Humenné 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 1852/8, Slovensko
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec  mal XXXXX, nar.  14.12.2008  aj napriek tomu, že mu povinnosť prispievať na výživu dieťaťa vyplýva priamo zo zákona o rodine a rozsudkom Okresného súdu v Humennom  sp. zn.  10P 153/2011  zo dňa 02.03.2012 bol zaviazaný prispievať  na jeho výživu sumou 100,- € mesačne do rúk matke dieťaťa XXXXX, od októbra 2014 do novembra 2015 si v Humennom, v Medzilaborciach, Topoľovke a na iných miestach  túto svoju  povinnosť úmyselne pravidelne neplnil aj napriek tomu, že vzhľadom na svoje možnosti a schopnosti na výživu dieťaťa prispievať  mohol a tak za uvedené obdobie dlhoval na výživnom sumu 1 400,- €,   
lebo zanikla trestnosť činu.  
 
Odôvodnenie:
Poverený príslušník PZ OO PZ v Medzilaborciach uznesením sp. zn. ORP-207/ML-HE-2015 zo dňa 02.04.2015 začal trestné stíhanie a uznesením  tej istej spisovej značky  zo dňa 14.09.2015  vzniesol obvinenie  XXXXX  pre prečin zanedbania povinnej výživy  podľa § 207 ods. 1 Tr. zák.. Obvinený sa mal trestnej činnosti dopustiť tak, ako je to uvedené vo výrokovej časti toho uznesenia.  Pre úplnosť je potrebné uviesť, že trestné stíhanie vo veci prečinu zanedbania povinnej výživy podľa § 207 ods. 1 Tr. por. bolo prerušené od 02.05.2015 do 21.08.2015. 

Vo veci bol vypočutý obvinený XXXXX, ktorý uviedol, že si je plne vedomý toho, že je povinný prispievať  na výživu svojho syna.  V minulosti na výživu syna prispieval, no potom prišiel o prácu, bol dlhšiu dobu nezamestnaný, pričom si prácu hľadal tak doma ako aj v zahraničí. Uviedol tiež, že urobí všetko preto, aby mohol na výživu svojho syna riadne prispievať. 

Vo veci bola vypočutá matka dieťaťa XXXXX, ktorá uviedla, že otcom jej maloletého syna Gabriela je jej bývalý priateľ XXXXX. Maloletý bol zverený do jej výchovy, pričom jeho otec bol zaviazaný prispievať na jeho výživu sumou 100,-€ mesačne. Už v minulosti na výživu syna riadne neprispieval, preto na neho podala trestné oznámenie, no nakoniec celý dlh na výživnom vyrovnal. Toho času jej pravidelne neprispieva na výživu syna od mesiaca október 2014. Uviedla aj to, že maloletý navštevuje materskú školu, no otec o neho nemá žiaden záujem. Aj napriek tomu maloletý netrpí núdzou, pretože ona sa o neho riadne stará a zabezpečuje všetko čo maloletý potrebuje. 

Vo veci bola vypočutá  stará matka maloletého Gabriela  XXXXX. Táto uviedla, že toho času sa o maloletého stará ona, pretože matka dieťaťa odišla za prácou. Od mesiaca  august  2015 otec maloletého na jeho výživu riadne prispieva. V mesiaci august poslal sumu 150,- €, v mesiaci september 100,- €, v októbri 200,- €, v novembri sumu 300,- €  a  13.11.2015 prišiel osobne za starou matkou maloletého a dal jej sumu 300,- €. Prevzatie sumy mu písomne potvrdila. Spolu so sumami ktoré zaplatil v mesiaci december 2014 vo výške 100,- €, v mesiacoch január a február  po 100,-€  a v mesiaci marec  2015  50,- € vyrovnal celý dlh na zaostalom výživnom, ako aj bežné výživné do konca mesiaca november 2015. 

Svedkyňa uviedla, že o tomto ihneď telefonicky informovala svoju dcéru, ktorá jej potvrdila, že platbami, ktoré realizoval otec dieťaťa XXXXX vyrovnal celý dlh na výživnom do konca mesiaca november 2015. 

Okrem uvedených dôkazov sa vo vyšetrovacom spise nachádzajú výpisy z účtu z Prima banky, prehľady o platení výživného, správy ÚPSVaR v Humennom, ale aj ďalší spisový materiál potrebný pre náležité objasnenie skutkového stavu.

	Podľa § 207 ods. 1   Tr. zák.  kto najmenej 3 mesiace v období  2 rokov neplní čo aj z nedbanlivosti zákonnú povinnosť vyživovať alebo zaopatrovať iného, potresce sa odňatím slobody až na 2 roky.
		
	Podľa § 86 ods. 1 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Vzhľadom na to, že obvinený povinnosť prispievať na výživu dieťaťa dodatočne splnil a neplatenie výživného nemalo trvalo nepriaznivé následky na výchovu a výživu maloletého,  bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)                                                                                                                                                                      	. 

JUDr. Valéria Práznovská 
prokurátorka